<classify> RIPOTI ya Kituo cha Sheria na Haki za Binadamu LHRC ya kipindi cha miezi sita ya mwaka huu, 2018 inaonesha kuongezeka kwa kiasi kikubwa kwa vitendo vya ukatili dhidi ya watoto hasa wa kingono aina ya ubakaji na ulawiti mara tatu zaidi ikilinganishwa na kipindi cha mwaka jana. Hayo yamebainishwa jana jijini Dar es Salaam na Mkurugenzi wa kituo hicho, Anna Henga wakati wa uzinduzi wa ripoti ya nusu mwaka ya haki za binadamu kwa mwaka huu kuanzia Januari hadi Juni.Henga alisema mwaka jana, matukio yalikuwa 12 na mwaka huu 533 yaliyoripotiwa. Alisema kati ya matukio 6376 ya ukiukwaji wa haki za watoto, matukio 2,365 yametokana na ubakaji na 53 ni ulawiti. Pia alisema vitendo vya ukatili dhidi ya wanawake hususani ukatili wa kingono na kimwili vimeongezeka na akatolea mfano wa vitendo vya ubakaji wa wanawake kwa kipindi cha Januari hadi Juni 2018 ambapo wanawake zaidi ya 1,218 wameripotiwa kubakwa huku ikikadiriwa kuwa ni wanawake 203 kila mwezi.Alisema ripoti hiyo imeonesha kupungua kidogo kwa mauaji ya imani za kishirikina na kujichukulia sheria mkononi. Mauaji ya imani za kishirikina yamepungua kutoka 172 hadi 106, alisema Henga. Aidha, alisema ripoti imeonesha kuongezeka kwa hofu miongoni mwa watu wenye ulemavu wa ngozi wakati Tanzania ikielekea kwenye chaguzi mwaka 2019 na 2020.Alisema pia ripoti hiyo imeelezea changamoto katika mazingira ya elimu hasa upungufu wa vyoo ama matundu ya vyoo mashuleni. Alitolea mfano katika Shule ya Msingi ya Ichenjezya wilayani Mbozi mkoani Songwe ambapo iliripotiwa kwamba wanafunzi zaidi ya 1,300 wanatumia matundu manane ya choo peke yake.  <topic>: kitaifa 